Zajac, Pavol, poslanec NR SR (2014-10-30):
Vážený pán podpredseda Národnej rady, pán minister, navrhovateľ, spravodajca, dámy a páni, pokúsim sa byť stručný, faktografický, zobral som si poučenie od pána Jarjabka, hoci viem, že byť faktografický v takúto neskorú nočnú hodinu, je náročné aj pre toho, kto to hovorí, aj pre tých, čo to počúvajú, takže môžete si robiť aj poznámky, pán Jarjabek. Budem sa venovať čisto týmto dvom dôvodom, pre ktoré je pán minister odvolávaný, hoci našli by sa aj ďalšie dôvody, viacerí moji kolegovia o nich hovorili, ale takto prísne keby sme pozerali aj na ďalších ministrov vlády Roberta Fica, tak by sme ich jedného po druhom museli odvolávať. Mimochodom, pripomínam, že 2. novembra uplynú dva roky, odkedy spadol most v Kurimanoch, zomreli tam štyria ľudia. Tento most stavala NDS, štátna akciová spoločnosť, aj ho dozorovala. Nikto nevyvodil žiadnu politickú zodpovednosť. Ani v tejto firme, ani na ministerstve, ani Robert Fico voči príslušnému ministrovi Jánovi Počiatkovi. Keď pôjdete na hroby v týchto dňoch, skúste si spomenúť aj na týchto štyroch ľudí, ktorí zahynuli pri tejto tragédii. Ale naspäť k dvom dôvodom, pre ktoré je pán minister Richter odvolávaný. Prvý dôvod, kauza Star EU. Dámy a páni, myslím si, že to ešte nepovedal nikto z vystupujúcich, túto kauzu spustila práca Ivana Kuhna z Konzervatívneho inštitútu, ktorý vypracoval prácu, kde vyhodnotil úspešnosť firmy Star EU v regionálnom operačnom programe, pán Martvoň. Čiže táto firma sa zúčastnila na sedemdesiatich tendroch v regionálnom operačnom programe. Pre vás ostatných, táto firma fungovala aj v iných operačných programoch. Aj tam bola úspešná, ale na to zase by niekto musel vypracovať nejakú prácu, nie je to také jednoduché, a táto firma bola odporúčaná v marci roku 2008 na stretnutí so starostami, primátormi za stranu SMER Košického, Prešovského kraja, za účasti premiéra Roberta Fica a generálneho sekretára, pokladníka strany SMER, jeho ústami bola táto firma odporúčaná. Dámy a páni, viete, čo sa dialo na východnom Slovensku po tomto stretnutí? Že si starostovia hovorili, tí starostovia, ktorí dovtedy sa snažili byť úspešní v rôznych operačných programoch, snažili sa získať eurofondy na zveľadenie kultúrnych domov, základných škôl, centier obcí a neboli úspešní. Stálo ich to nejaké peniaze, lebo vždycky chodili nejaké firmy a hovorili, ja dokážem manažovať, to znamená v preklade, všetkým je to jasné, vybaviť eurofondy na ministerstve, a tí starostovia zistili, tu to stálo 1 000 eur, tam to stálo 1 500 a firma nebola úspešná, ale táto firma, túto firmu odporúča premiér aj s generálnym sekretárom, a následne títo starostovia, hlavne za SMER, začali cez túto firmu akosi podávať projekty a boli úspešní. Čo mali robiť ostatní starostovia? Aj za nimi prišli funkcionári SMER-u, aj ďalší kolegovia hovorili, že vieš čo, keď pôjdeš cez túto firmu, tam sa dá, tí to vybavia. Čo mal robiť príslušný starosta, takto oslovený? Mal ďalej chodiť a vybavovať cez iné firmy, keď táto firma to vie robiť? Tak sa spojil s touto firmou a v legálnej súťaži táto firma zo 70 súťaží vyhrala 70, a dalo by sa povedať, ktorí ste si čítali túto štúdiu, tento externý manažment na tieto europrojekty, na týchto 70 zákazkách stál 1 440 000. Niekto si povie, v tejto republike sa už ukradli nie také peniaze. Mimochodom, v tejto štúdii, skúste si ju prečítať, je exaktne dokázané, že tento externý manažment, ak bol na nejakých mestách, obciach obstarávaný úplne normálne v serióznej súťaži, dokázali ho vysúťažiť za tretinu. Takže táto firma, aj keď to sa zdá, že to nie sú veľké peniaze, 1 440 000 na 70 súťažiach, asi trikrát drahšie ako v súťažiach, ktoré boli poctivo urobené tak, ako sa majú urobiť. Ale poďme ďalej. Čo sa dialo? Táto firma prišla za tými starostami, zhruba to stálo 15- až 20-tisíc tú obec príslušnú. Veľakrát aj tento externý manažment sa dá čerpať z eurofondov, no tak starosta si povedal, no tak je to možno trošku drahšie, ale budiž, táto firma to vybaví. Ale viete, čo sa dialo? Tí starostovia dostali podmienku, ale súťaž na stavebné práce bude robiť firma Tender Profit, to je ten problém, ku ktorému za chvíľu dôjdem. A Tender Profit, ako už aj kolega Lipšic hovoril, je personálne veľmi úzko prepojená s firmou Star EU. O tom ešte budem rozprávať, ale aby vám bolo jasné, Tender Profit z týchto 70 zákazok, stíhate, pán Jarjabek, píšte si to (smiech v pléne), obstarával 63 zákazok, zo 70 zákazok 63. Zvyšné zákazky realizovali spriatelené firmy, mimochodom, aj tie súťaže na externý manažment boli realizované tak, že tam figurovalo šesť firiem, ktoré sa neustále opakovali, a vždycky víťazom bol Star EU. Také zvláštne, že, pán spravodajca, lebo ste hovorili, že to je normálne. Normálne nie je, ak firma zo 70 zákazok vyhrá 70. Ale poďme ďalej. Tender Profit a ďalšie spriatelené firmy obstarávali aj stavebné práce. Viete, aký objem týchto prác bol na týchto 70 zákazok, pozrel si to niekto z vás? 66 miliónov. To znamená, firma Star EU personálne previazaná s firmou Tender Profit obstarávali zákazky za 66 mil. eur. To je už trošku iné číslo ako 1 440 000, že? Samozrejme, starostovia veľakrát nemali inú šancu. Ak by neboli súhlasili s takýmto postupom, nikdy by tú základnú školu ani námestie, ani obecný úrad nerekonštruovali. Takže do toho išli a neboli to všetci starostovia za SMER, ja sa s viacerými starostami poznám aj za stranu SMER, aj za ďalšie strany a oni mi to hovorili. Ak chceli rekonštruovať školu, námestie, obecný úrad, museli do toho takto ísť. Ako je prepojená firma Star EU a Tender Profit? Dámy a páni, kolega hovoril, že magister Michal Reichelt, predseda predstavenstva Star EU, ale Ing. Ján Reichelt bol od roku 1993 do 2009, 29. 7. 2009, konateľom Tender Profit. Od roku 1993 do 29. 7. 2009 konateľ Tender Profit. A v tom čase od 17. 4. 2009 bol členom dozornej rady Star EU, majiteľom Star EU je Martin Bauer, bytom Monako. Dámy a páni, české médiá písali o tom, že tento človek pôsobil v eurofondoch v Českej republike a bol špičkami ČSSD predstavený vedeniu SMER-u. Bol odporúčaný špičkami ČSSD SMER-u. Áno, v Čechách už sa veľmi nedalo kde pohnúť, tak choď na Slovensko, tam sa bude dať čerpať európske fondy. Ešte musím podotknúť, že firma Tender Profit dostala živnosť na obstarávanie, čuduj sa svete, 6. 6. 2008, dovtedy ani nemala oprávnenie na verejné obstarávanie. Stíhate? V marci 2008 stretnutie, potom odporučená firma Star EU, nato je úspešná cez firmu Tender Profit, ktorá až v júni získala oprávnenie, dovtedy to ani nerobila, odrazu úspešná, 63 projektov obstarávala v objeme 66 miliónov. Dámy a páni, v našej dobe, ale vždycky to tak bolo, nič nemá väčšiu cenu ako informácie. Ten, kto robí verejné obstarávanie, má také informácie, že ho dokáže obstarať tak, aby vyhrala tá správna firma. Takže personálne prepojenie firmy Star EU, Tender Profit, obstarávané objemy 66 miliónov. A vrátim sa na začiatok: Prečo my by sme mali odvolávať generálneho sekretára strany SMER? No, my by sme asi generálneho sekretára strany SMER nemohli odvolávať, ale tento pán, ktorý odporúčal stranu Star EU, a ona bola následne úspešná, je dneska minister práce a sociálnych vecí. Ja nechcem skúmať úmysly, aké vtedy jeho boli. Mimochodom, tieto podania sú podané na príslušné orgány vrátane ÚVO, vrátane OLAF a ony budú vyvodzovať aj určitú trestnoprávnu a ekonomickú zodpovednosť. Ale my sme tu preto, že ako politický orgán, poslanci Národnej rady, máme kontrolnú činnosť voči vláde a my, pán minister, voči vám vyvodzujeme politickú zodpovednosť za vysokú mieru indícií toho, že došlo ku straníckemu klientelizmu, a vysoká miera a predpoklad, že tam došlo aj ku korupcii, preto vás dneska odvolávame. Lebo toto sa pýtal aj pán premiér, prečo my pána ministra, keď on tak veľmi robí preto, aby bolo menej nezamestnaných, prečo my ho ideme odvolávať? Nuž preto, že vy nesiete zodpovednosť aj za svoju prácu predtým, ako ste boli ministrom. Viacerí kolegovia tu spomínali prípady zo zahraničia. Politická kultúra je taká, že ani nedôjde ku nejakému trestnému činu a minister musí odstúpiť. Spomínam si na prípad vo Švajčiarsku, tuším, že minister odstúpil preto, že jeho manželka dostala nejaký úver a ten bol trochu výhodnejší, ako bolo bežné. Takže vy svoju politickú minulosť so sebou nesiete aj ako minister. My tu nehovoríme o trestnoprávnej zodpovednosti, tú rieši niekto iný, a preto je dneska návrh na odvolanie vaše. A toto je politická kultúra, a preto som spomenul aj ten prípad spadnutého mostu v Kurimanoch, keď premiér mal vyvodiť voči ministrovi Počiatkovi zodpovednosť, už tobôž preto, že mu predtým dal žltú kartu. Ale zase som trošku odbočil. Tak to je ten prvý prípad. Druhý prípad, tu budem trošku kratší, ale už vo svojej faktickej poznámke som povedal, že robiť taký projekt na podporu zamestnanosti mladých ľudí do 29 rokov v Bratislavskom samosprávnom kraji, považujem za hlúposť. Nehnevajte sa na mňa, ale naozaj trošku aktívny mladý človek si v Bratislavskom kraji alebo priamo v Bratislave dokáže nájsť prácu. Ja viem, nie každý si ju dokáže nájsť na to, čo možno vyštudoval, ja nechcem posielať vysokoškolsky vzdelaných ľudí za čašníkov alebo čašníčky, ale ja som robil vo svojom živote aj čašníka. Určitú dobu to nikomu neuškodí a dokáže si nájsť prácu aj potom následne aj niekde inde. Nie je to až taký problém. Ale naozaj, mladí ľudia z východného Slovenka tu hromadne chodia do Bratislavy a hľadajú si prácu, chodia na rôzne konkurzy a dokážu si nájsť prácu. Ak sú usilovní, tu sa práca dá nájsť. Načo v Bratislavskom kraji podporovať z európskych fondov zamestnanosť mladých ľudí do 29 rokov? A tu sú vaše výsledky, pán minister. To, čo hovorím dneska, je realitou. K 30. 9. 2014. Bolo ťažké sa dostať k týmto informáciám. Museli sme sa vyhrážať až súdom, ak nám ich neposkytnú v príslušných dňoch. Nakoniec to dneska prišlo. Žiadne svetoborné informácie, neviem, prečo nám ich predtým nemohli dať. V Bratislavskom kraji bolo 84 žiadostí v celom kraji. To znamená okresy Bratislava, Malacky, Pezinok. Z toho bolo schválených 71 dohôd. Ako som spomínal predtým, v Malackách 11 žiadostí, 11 schválených. To samé osebe už svedčí, že nejaký enormný tlak tu nebol. V Pezinku 26 žiadostí, 24 schválených. V Bratislave 47 žiadostí, 36 schválených. Cez tieto žiadosti bolo v celom kraji vytvorených cez tento projekt 159 pracovných miest. V samotnom okrese Bratislava 90 pracovných miest, z toho štyri dostal exekútor Krutý, 90 pracovných miest cez tento projekt, 4 dostal exekútor Krutý. Necítite tu aj nejaký taký váhový, tú váhu toho, že exekútor Krutý dostal podľa môjho výpočtu 4,5 percenta z tých miest, ktoré boli cez tento projekt, cez európske peniaze podporené? Potrebovali to vôbec títo ľudia, ktorí dostali takto podporené? Alebo im niekto povedal: Počúvaj sem, neni tam ani záujem o tie projekty, sú tam peniaze z európskych fondov, tak si tam daj žiadosť, však ako ti to schválime. Síce v komisii, ktorá je zložená, tak ako ste hovorili, ale aj tie čísla tomu tak nasvedčujú, že to tak bolo. Tak načo toto podporovať, načo podporovať exekútorov v Bratislavskom kraji, kde je dostatok práce cez európske peniaze? Preto som aj ja podpísal návrh na vaše odvolanie. Sú to exaktné čísla. Ak niekto nestíhal si písať, kľudne mu môžem ešte raz to zopakovať mimo mikrofónu, a sú to faktografické čísla, verejne dostupné, tak bol by som rád, keby ste na to takto aj reagovali. Naozaj, ja osobne aj moji kolegovia z KDH návrh na odvolanie podporia. Ďakujem za pozornosť. (Potlesk.)